Арадио
Ҟаитан Кәыдрытәи абааҿы аԥшаарақәа ирызкны: аматериал даара аинтерес аҵоуп
16:00 18.10.2021 (ирҿыцуп: 19:41 18.10.2021)
Археолог Шандор Ҟаитан арадио Sputnik аефир аҿы еиҭеиҳәеит Кәыдрытәи абааҿы ицо аԥшаарақәа ртәы, иԥшаау аматериалқәа иаадырԥшуа, насгьы избан ари абаа археологцәа рыбжьара аинтерес аманы изыԥхьаӡоу.
"Кәыдрытәи абаа ҳәа изышьҭоу даара сазҿлымҳауп, аха археологиатә ԥшаарақәа ара имҩаԥысуамызт. Иҟоуп аҭҵааҩцәа, археологцәа иахцәажәахьоу. Аибашьра ашьҭахь аурыс- аԥсуа археологцәа аахьан, аплан ҭырххьан, ишьақәдыргылахьан. Уи аԥхьа иҟаҵазгьы алитератураҿгьы иҳааԥшааит. Кәыдрытәи абаа аԥсуа баагәара еиԥшны иаабоит, иаҳҭахын уа иҳауз аматериали ара иҳауа аԥшаахқәеи еиҿҳарԥшырц. Усҟан хыхь-хыхь иԥшааз акыцлых ала 12 -14 ашәышықәсқәа ирыҵыркуа аамҭахь иаҵанакуеит ҳәа азгәаҭақәа ыҟоуп. Аха уи иҵабыргым ҳәа азгәарҭоит аҭҵааҩцәа алитератураҿы. Аԥсуа ҭҵааратә институт есышықәса иҟанаҵо аҭҵааратә усурақәа рҳәаақәа ирҭагӡаны иазыӡбан ажрақәа Кәыдрытәи аҩхааҿы рымҩаԥгара. Егьырҭ амаӡақәа зегьы иаарласны иҟалараны иҟоу Воронов ихьӡ зху аконференциаҿы иааҳартыр ҳҭахуп, уи алахәылацәа даара аинтерес рызцәырнагараны иҟоуп", - еиҭеиҳәеит Ҟаитан.
Иаҳа инеиҵыху аиҿцәажәара шәазыӡырҩыр шәылшоит аудиофаил аҿы.